**Príloha č. 1 k smernici č. 19/2023**

**USMERNENIE v súvislosti s realizáciou programov POO podľa zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov, v zmysle výnimky zo zákona č. 368/2021 Z. z. Zákon o mechanizme na podporu obnovy a odolnosti (§ 26).**

**Definícia subjektov**:

* Vykonávateľ – MŠVVaŠ SR
* Vnútorná organizačná jednotka vykonávateľa – VOJ POO
* Prijímateľ – Regionálne úrady školskej správy (ďalej RÚŠS), zriaďovatelia škôl, školy a školské zariadenia
* Úrad MŠVVaŠ SR – Sekcia financovania regionálneho školstva
* Vecná sekcia – Sekcia stredných škôl a celoživotného vzdelávania, sekcia primárneho a predprimárneho vzdelávania a pod., ktorá je gestorom plnenia cieľov a míľnikov projektu.

**Poukazovanie finančných prostriedkov**

Vzťah MŠVVaŠ SR – SFRŠ voči RÚŠS sa riadi podmienkami zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov, v zmysle výnimky zo zákona č. 368/2021 Z. z. Zákon o mechanizme na podporu obnovy a odolnosti (§ 26).

Na základe uvedeného budú úradu MŠVVaŠ SR – SFRŠ poskytnuté zdroje z VOJ POO vnútorným rozpočtovým opatrením a to na základe internej žiadosti o platbu, ktorú zašle na sekciu rozpočtu vecná sekcia, v gescii ktorej je plnenie cieľov a míľnikov daného projektu. Vecná sekcia pred zaslaním žiadosti o platbu zašle SFRŠ na kontrolu databázu úspešných žiadateľov – prijímateľov, a to v požadovanej štruktúre (kraj sídla zriaďovateľa, typ zriaďovateľa, kód zriaďovateľa pre financovanie, identifikátor zriaďovateľa, názov zriaďovateľa, EDUID zriaďovateľa, EDUID kmeňovej školy, IČO právneho subjektu, resp. IČO právneho subjektu, do ktorého škola patrí, názov kmeňovej školy, názov obce kmeňovej školy, ulica kmeňovej školy) s uvedením pridelenej finančnej čiastky za účelom kontroly údajov, ako podkladu pre vypracovanie rozpočtových opatrení pre RÚŠS. Vecná sekcia a SFRŠ si vzájomne odkonzultujú štruktúru a správnosť finančných údajov v žiadosti o platbu.

Žiadosť o platbu musí byť spracovaná v rámci limitov výdavkov schváleného rozpočtu na plnenie cieľov a míľnikov príslušného projektu POO na aktuálny rozpočtový rok, vrátane zdrojov z minulých rokov a DPH (ak sa pri realizácii projektu používajú).

Úrad MŠVVaŠ SR – SFRŠ zasiela finančné prostriedky rozpočtovým opatrením – úprava limitu výdavkov, jednotlivým RÚŠS, ktoré finančné prostriedky zasielajú štátnej rozpočtovej organizácii rozpočtovým opatrením – úprava limitu výdavkov, príspevkovej organizácii a zriaďovateľom škôl a školských zariadení iným ako štátna rozpočtová organizácia transferom. Zriaďovatelia škôl finančné prostriedky zasielajú ďalej na školy a školské zariadenia, ktorí sú koneční prijímatelia, v zmysle § 4ad a § 4af zákona č. 597/2003 Z. z. o financovaní základných škôl, stredných škôl a školských zariadení.

RÚŠS poskytujú finančné prostriedky:

školám a školským zariadeniam, ktoré majú vo svojej zriaďovateľskej pôsobnosti

obciam, samosprávnym krajom, cirkvi alebo náboženskej spoločnosti a iným právnickým osobám, ktorí poskytujú finančné prostriedky školám a školským zriadeniam vo svojej zriaďovateľskej pôsobnosti.

**Usmernenie k vráteniu finančných prostriedkov**

Vysporiadanie finančných vzťahov s prijímateľmi sa riadi podmienkami vyúčtovania poskytnutých príspevkov POO podľa zverejnenej výzvy na poskytnutie prostriedkov mechanizmu.

Koneční prijímatelia – školy a školské zriadenia, po termíne stanovenom na použitie prostriedkov vypĺňajú správu (priebežná/záverečná, resp. vyúčtovanie príspevku) o realizácii projektu v elektronickom formáte, ktorá obsahuje vecné vyhodnotenie a finančné vyúčtovanie. Elektronický formulár koneční prijímatelia vypĺňajú až po vysporiadaní všetkých finančných operácií, t. j až po úhrade všetkých vystavených faktúr, vyplatení odmien za vykonanú prácu a pod.

Výstupy z elektronického zberu údajov z časti finančného vyúčtovania sú podkladom pre zabezpečenie zúčtovania finančných prostriedkov a poukázania nevyčerpaných finančných prostriedkov od jednotlivých konečných prijímateľov. Zoznam prijímateľov z elektronického vyúčtovania konečných prijímateľov predkladá vecná sekcia sekcii financovania regionálneho školstva za účelom distribúcie údajov pre RÚŠS a zabezpečenia zúčtovania finančných prostriedkov. Koneční prijímatelia zasielajú nevyčerpané finančné prostriedky na účet svojho zriaďovateľa. Zriaďovatelia, až na základe písomnej výzvy RÚŠS, poukazujú jednou sumou, podľa jednotlivých kódov zdroja financovania, nevyčerpané finančné prostriedky za všetky školy, školské zariadenia, ktoré sú v ich zriaďovateľskej pôsobnosti na účet RÚŠS, ktorého číslo je uvedené vo výzve. Štátnym rozpočtovým organizáciám, ktoré sú v zriaďovateľskej pôsobnosti RÚŠS je v celkovej sume nevyčerpaných finančných prostriedkov, podľa jednotlivých kódov zdroja financovania, znížený limit výdavkov formou rozpočtového opatrenia.

Pri použití a zúčtovaní finančných prostriedkov sa postupuje nasledovne:

1. Použitie finančných prostriedkov a zúčtovanie nevyčerpaných finančných prostriedkov sa realizuje v priebehu rozpočtového roka. Nepoužité finančné prostriedky prijímateľ vráti na účet svojho zriaďovateľa. Zriaďovatelia, až na základe písomnej výzvy RÚŠS, poukazujú jednou sumou, podľa jednotlivých kódov zdroja financovania, nevyčerpané finančné prostriedky za všetky školy, školské zariadenia, ktoré sú v ich zriaďovateľskej pôsobnosti na účet RÚŠS, ktorého číslo je uvedené vo výzve.

RÚŠS vykonajú finančné zúčtovanie za všetkých zriaďovateľov v kraji a za štátne rozpočtové a príspevkové organizácie vo svojej zriaďovateľskej pôsobnosti. RÚŠS o výšku nevyčerpaných finančných prostriedkov požiada úrad MŠVVaŠ SR – SFRŠ o úpravu limitu výdavkov – rozpočtové opatrenie. SFRŠ následne rozpočtovým opatrením upraví jednotlivým RÚŠS limit výdavkov.

V prípade, že nepoužité finančné prostriedky budú určené na ďalšie použitie na danú úlohu POO, na základe žiadosti a podkladov od gestora úlohy, môžu byť tieto prostriedky opätovne použité na ďalšie plnenie cieľov a míľnikov predmetnej úlohy, a to bez rozpočtového opatrenia MF SR.

V prípade, že nepoužité finančné prostriedky nebudú určené na ďalšie použitie pre danú úlohu, SFRŠ písomne požiada sekciu rozpočtu o vyhotovenie vnútorného rozpočtového opatrenia na zníženie limitu výdavkov. Vnútorné rozpočtové opatrenia vyhotovuje sekcia rozpočtu bezodkladne po doručení žiadosti a jeho aktiváciou sa zabezpečí vrátenie prostriedkov aktuálneho roka v prospech VOJ POO.

Internú žiadosť o platbu – zúčtovanie zálohovej platby alebo zúčtovanie predfinancovania, predkladá vecná sekcia sekcii rozpočtu, najneskôr do 12 mesiacov odo dňa aktivácie rozpočtového opatrenia. Údaje v žiadosti vecná sekcia prekonzultuje so SFRŠ a porovná s údajmi predloženými v rámci finančného vyúčtovania z RÚŠS.

1. Použitie finančných prostriedkov je určené do konca rozpočtového roka a zúčtovanie nevyčerpaných prostriedkov sa realizuje až **po ukončení rozpočtového roka**, tzn. v nasledujúci rok. Nepoužité finančné prostriedky konečný prijímateľ po ukončení rozpočtového roka poukazuje na účet svojho zriaďovateľa. Zriaďovatelia, až na základe písomnej výzvy RÚŠS, poukazujú jednou sumou, podľa jednotlivých kódov zdroja financovania, nevyčerpané finančné prostriedky za všetky školy, školské zariadenia, ktoré sú v ich zriaďovateľskej pôsobnosti na účet RÚŠS, ktorého číslo je uvedené vo výzve. RÚŠS poukáže nevyčerpané finančné prostriedky jednou sumou, podľa jednotlivých kódov zdroja financovania, za všetkých zriaďovateľov v kraji a za štátne rozpočtové a príspevkové organizácie vo svojej zriaďovateľskej pôsobnosti, prevodom na príjmový účet MŠVVaŠ SR č. SK94 8180 0000 0070 0006 3820.

O prevode sumy, samostatne podľa kódu zdroja financovania, RÚŠS vyhotoví a zašle na MŠVVaŠ SR avízo, v ktorom uvedie do poznámky skratku projektu, za ktorý sa vratka realizuje a kód zdroja financovania, pod ktorým mu boli finančné prostriedky z POO v uplynulom roku poukázané rozpočtovým opatrením zo SFRŠ, aby bolo možné pripísané platby za nevyčerpané finančné prostriedky identifikovať.“

V prípade, že nepoužité finančné prostriedky po ukončení rozpočtového roka boli vrátené na príjmový účet MŠVVaŠ SR a budú určené na ďalšie použitie na danú úlohu, sekcia rozpočtu na základe žiadosti a podkladov od vecnej sekcie zabezpečí vykonanie rozpočtového opatrenia, ktorým sa prostriedky opätovne zapoja na použitie do rozpočtu výdavkov úradu MŠVVaŠ SR – SFRŠ. Prostriedky budú následne použité na ďalšie plnenie cieľov a míľnikov predmetnej úlohy.

Vecná sekcia predkladá jednu žiadosť, resp. minimálny počet žiadostí, aby sa tento proces zabezpečil zaslaním jednej súhrnnej žiadosti alebo minimálneho počtu žiadostí na MF SR.

Nepoužité finančné prostriedky, ktoré boli po ukončení rozpočtového roka RÚŠS vrátené na príjmový účet MŠVVaŠ SR budú poukázané na príjmový účet VOJ POO. SFRŠ vyhotoví a predloží sekcii rozpočtu – odbor výkazníctva, konsolidácie a finančného výkazníctva žiadosť o zrealizovanie prevodu finančných prostriedkov z príjmového účtu úradu MŠVVaŠ SR č. SK94 8180 0000 0070 0006 3820 v prospech príjmového účtu VOJ POO č. SK15 8180 0000 0070 0066 1986. Po prevode finančných prostriedkov vecná sekcia spracuje internú žiadosť o platbu – zúčtovanie zálohovej platby alebo zúčtovanie predfinancovania a predkladá ju sekcii rozpočtu. Údaje v žiadosti vecná sekcia prekonzultuje so SFRŠ a porovná s údajmi predloženými v rámci finančného zúčtovania z RÚŠS.“

Sekcia rozpočtu – odbor výkazníctva, konsolidácie a finančného účtovníctva zadá zúčtovaciu ŽOP do systému ISUF a zaúčtuje v účtovníctve.

Vecná sekcia spolu so zúčtovacou žiadosťou o platbu, predkladá aj účtovné doklady a relevantnú podpornú dokumentáciu preukazujúcu úhradu výdavkov, ako aj doklady preukazujúce prípadné vrátenie nezúčtovanej časti poskytnutej platby na účet vykonávateľa.